Pejabat Setiausaha Kerajaan Negeri Kelantan

**Pejabat Setiausaha Kerajaan Negeri Kelantan** merupakan agensi pentadbiran utama Kerajaan Negeri Kelantan yang berperanan sebagai sekretariat kepada pentadbiran negeri. Pejabat ini diketuai oleh Setiausaha Kerajaan Negeri Kelantan, yang bertindak sebagai Ketua Pentadbiran Negeri dan juga Ketua kepada semua jabatan/agensi kerajaan negeri, badan berkanun dan pihak berkuasa tempatan.

## Sejarah
Pada abad ke-19 hingga awal abad ke-20, tugas-tugas kesetiausahaan seperti menulis surat-surat diraja dan surat rasmi kerajaan dijalankan oleh seorang pegawai dikenali sebagai **Semian** (daripada perkataan Siam, bermaksud *jurutulis*).

Pejabat Semian pertama terletak di bangunan panjang diperbuat daripada kayu berhadapan Istana Balai Besar yang dikenali sebagai *Opis Panjang*. Bangunan ini dibina semasa pemerintahan Sultan Mansor (1891–1899).

Pada zaman Sultan Muhammad IV (1899–1920), sebuah bangunan baharu berbentuk empat segi dibina dan dinamakan *Opis Pohon Celagi*. Kemudian, Pejabat Setiausaha Kerajaan berpindah ke Bangunan Takdir di Jalan Sultan Ibrahim, berhampiran Pejabat Pos Lama, Kota Bharu.

Semasa pendudukan Jepun pada tahun 1942, pejabat ini dipindahkan ke bangunan baharu di persimpangan Jalan Hospital / Jalan Doktor.

Pada Mac 1987, pejabat ini berpindah ke lokasi kekalnya kini di Kompleks Kota Darulnaim, Jalan Kuala Krai, Kota Bharu.

## Struktur dan Bahagian
Pejabat Setiausaha Kerajaan Negeri Kelantan mengandungi tujuh belas (17) bahagian dan unit yang menyokong pentadbiran negeri. Bahagian-bahagian tersebut termasuk:

* Unit Perancang Ekonomi Negeri  
* Bahagian Pengurusan Sumber Manusia  
* Bahagian Khidmat Pengurusan  
* Bahagian Kerajaan Tempatan  
* Bahagian Perumahan  
* Bahagian Majlis Mesyuarat Kerajaan  
* Unit Audit Dalam  
* Bahagian Pelancongan dan Kebudayaan  
* Bahagian Pengurusan Teknologi Maklumat  
* Bahagian Pengurusan Korporat  
* Bahagian Integriti dan Tadbir Urus  
* Bahagian Koordinasi dan Program Khas  
* Bahagian Koridor, Infrastruktur dan Sistem Geospatial  
* Bahagian Penguatkuasaan  
* Bahagian Undang-undang  
* Bahagian Pengurusan Bencana  
* Bahagian Pelaburan  
* Bahagian Sekretariat SUKMA

## Fungsi dan Peranan

Pejabat Setiausaha Kerajaan Negeri Kelantan (SUK Kelantan) berperanan sebagai tulang belakang pentadbiran Kerajaan Negeri. Ia menjadi penghubung utama antara kerajaan negeri, agensi persekutuan, pihak berkuasa tempatan, dan rakyat.

Setiausaha Kerajaan Negeri merupakan Ketua Pentadbiran Negeri dan Ketua kepada semua jabatan serta agensi kerajaan negeri, badan berkanun negeri dan persekutuan, serta 12 pihak berkuasa tempatan di Kelantan. Walaupun badan-badan ini juga bertanggungjawab kepada kementerian masing-masing di peringkat persekutuan, mereka tetap tertakluk kepada arahan dan penyelarasan daripada pejabat ini.

Pegawai dan kakitangan di bawah agensi dan badan berkanun negeri tertakluk kepada peraturan Perkhidmatan Awam termasuk pelantikan, kenaikan pangkat, sistem saraan, serta skim pencen dan faedah persaraan.

Fungsi SUK Kelantan boleh dihuraikan melalui empat peranan utama:

### 1. Pemimpin dan Pelaksana
Pejabat ini berperanan sebagai peneraju dasar serta pelaksana utama strategi pembangunan negeri. Ia menetapkan halatuju dan dasar pembangunan yang menyelaras antara peringkat negeri dan persekutuan, khususnya dalam bidang sumber manusia, kemajuan sosioekonomi dan kelestarian pentadbiran awam.

### 2. Fasilitator dan Pengawal Selia (Regulator)
Pejabat SUK bertindak sebagai fasilitator dan pemudah cara pembangunan negeri, khususnya dalam pelaksanaan dasar-dasar makro nasional di peringkat negeri. Ia memastikan kecekapan penyampaian perkhidmatan awam serta keberkesanan sistem pengurusan sumber manusia.

### 3. Penyelaras Strategik Negeri
Sebagai penyelaras strategik, pejabat ini memainkan peranan penting dalam memastikan keseimbangan antara keperluan rakyat, pemegang taruh, serta agensi pelaksana. Ia menyelaras projek pembangunan fizikal dan pembangunan modal insan agar seiring dengan kemajuan di peringkat pusat.

### 4. Perhubungan Kerajaan dan Rakyat
Pentadbiran SUK Kelantan mengamalkan model komunikasi dua hala (“Two-Step Flow”) antara kerajaan dan rakyat. Mekanisme maklum balas ini membolehkan dasar dan perkhidmatan kerajaan diselaraskan mengikut kehendak dan keperluan masyarakat secara langsung.

## Peranan Dalam Pentadbiran Negeri
Setiausaha Kerajaan Negeri juga bertindak sebagai penyelaras dan pelapor pelaksanaan program dan projek kerajaan negeri kepada Menteri Besar Kelantan. Selain itu, beliau turut memantau urusan pentadbiran, perjawatan, dan pelaksanaan arahan kerajaan persekutuan di peringkat negeri.

## Wawasan
*“Memberi perkhidmatan pengurusan sumber manusia yang cekap dan berkesan secara konsisten, berteraskan profesionalisme, integriti dan teknologi terkini bagi memenuhi kehendak misi dan objektif organisasi serta kehendak pelanggan, berlandaskan Islam sebagai ad-Din.”*

## Lihat juga
* Kerajaan Negeri Kelantan
* Kota Darulnaim
* Setiausaha Kerajaan Negeri
* Majlis Mesyuarat Kerajaan Negeri Kelantan

## Pautan luar